**Ændringsforslag til**

**Forslag til lov om ændring af lov om byfornyelse og udvikling af byer**

**(anmeldelsesordning for boliger, der lejes ud)**

(L 5)

Æ n d r i n g s f o r s l a g

Af boligministeren, tiltrådt af...:

Til § 1

1. I den under *nr. 1* foreslåede affattelse af *§ 80 a, stk. 1, 2. pkt.*, ændres »det seneste år« til: » de seneste 6 måneder, regnet fra udløbet af den seneste lejekontrakt«.

B e m æ r k n i n g e r

Til nr. 1

Der foreslås en ændring af den foreslåede § 80 a, stk. 1, 2. pkt.

Ændringen betyder for det første, at fristen, inden for hvilken der senest skal være sket udlejning for ikke at være omfattet af anmeldelsesordningen, ændres fra 1 år til 6 måneder. Det betyder, at ejendomme, der har været udlejet inden for de seneste 6 måneder, og som er opført mindre end 40 år inden datoen for anmeldelsen, ikke er omfattet af anmeldelsesordningen. Disse ejendomme kan således udlejes uden, at ejeren skal anmelde udlejningen til kommunen.

Ændringen foreslås på baggrund af de problemer, som udlejning af dårlige boliger udgør for både beboerne og kommunerne. Det er derfor nødvendigt at skærpe kravene til udlejerne og øge kommunernes muligheder for at føre tilsyn med boligerne i kommunen. Anmeldelsesordningen skal give kommunerne forhåndsviden om potentielle problemer vedrørende så mange boliger som muligt. Kommunen kan herefter fokusere tilsynsindsatsen til de steder, hvor der er størst sandsynlighed for, at boligerne er dårlige.

Med forslaget vil der være flere boliger, der bliver omfattet af anmeldelsesordningen, men det vil stadig være op til den enkelte kommune at afgøre om anmeldelsesordningen, skal gælde. Derudover er det stadig et krav, at kommunen skal advisere udlejerne om beslutningen 3 måneder inden anmeldelsesordningen kan træde i kraft. Det vil ikke være alle boliger, hvor det er nødvendigt at foretage en besigtigelse, og kommunen skal give ejeren besked om, hvorvidt der foretages besigtigelse inden for 15 dage fra modtagelsen af anmeldelsen. Det er derfor begrænset, hvor byrdefuld ændringen vil være for udlejerne.

Det er vurderet, at det ikke vil øge byrden på udlejningserhvervet væsentligt i forhold til den oprindeligt foreslåede anmeldelsesordning. Det er således vurderingen, at reduktionen fra 1 år til 6 måneder vil forbedre anmeldelsesordningen, uden at pålægge erhvervet væsentligt større byrder.

Ændringen indebærer for det andet en præcisering af det tidspunkt, hvorfra fristen skal regnes. For at afgøre, om en bolig er omfattet af anmeldelsesordningen, skal der tages udgangspunkt i, hvornår boligen sidst var udlejet. Hvis det sidste lejeforhold ophørte inden for de seneste 6 måneder, vil der ikke skulle ske anmeldelse til kommunen. Er der derimod gået længere end 6 måneder siden seneste lejemål, vil der være krav om anmeldelse. Hvis f.eks. det sidste lejeforhold udløb den 31. april, og det nye lejeforhold skal indgås 1. januar, vil ejeren skulle anmelde udlejningen til kommunen, senest 30 dage før lejekontrakten indgås, dvs. primo december.